Burjassot obri les portes al teatre i als contacontes en la seua programació de novembre
2025-07-24

La programació cultural del mes de novembre a Burjassot, que arriba de la mà de l’Institut Municipal de Cultura i Joventut, donarà protagonisme al teatre i als contacontes amb espectacles destinats a totes les edats i a tots els públics.

La programació teatral arrancarà el diumenge 2 de novembre en el Centre Cultural Tívoli amb la posada en escena de The Funamviolistas, un espectacle en el qual Ana Hernández, al violí, Mayte Olmedilla, amb la viola i Lila Horovitz, amb el contrabaix, oferiran una combinació de disciplines artístiques, amb un repertori que farà un recorregut per les emocions de l’ésser humà combinant la frescor de les obres d’Antonio Vivaldi , Edvard Grieg o Rita Pavone, bandes sonores com Deseando amar, Les Triplettes de Belleville i temes clàssics del jazz i el tango argentí. Les entrades ja poden adquirir-se, en Instant Ticket i en la Casa de Cultura, a un preu de 12€.

Una setmana més tard, el diumenge 9 de novembre, el Tívoli obrirà les seues portes al teatre infantil de Minutos de la companyia Marcel Gros. A les 18 hores, la màgia, la fantasia i les rialles del pallasso Marcel faran que la il·lusió i la imaginació dels més xicotets òmpliguen aquest espai municipal. Marcel Gros construirà per a tots els presents un vehicle fet d’imaginació i, amb ell, emprendrà un viatge cap a un món diferent, divers, minúscul i molt divertit. El preu de les entrades és de 7€ i poden comprar-se tant en la Casa de Cultura com a través d’Instant Ticket.

Els contacontes arribaran a la Casa de Cultura els dies 14 i 28 de novembre. El primer dels dies, el 14 de novembre, ho farà de la mà de la companyia Mila F.R amb La princesa Cacahuete, una divertida història en la qual els xiquets hauran d’ajudar uns titelles molt divertits perquè la princesa Cacahuete siga coronada sense que la capture la bruixa Narizotas. Detectius del medi ambient, de la companyia En tu cole, és el segon dels contacontes que tindrà lloc el 28 de novembre i que, en aquest cas, ensenyarà a valorar als xicotets assistents a la representació la importància de la cura del medi ambient. En tots dos casos serà en el Saló d’Actes de la Casa de Cultura a les 18 hores, amb aforament limitat i gratuït. Aqueix mateix dia, però a les 22:30 hores en el Centre Cultural Tívoli, l’inspector Mercadal i el subinspector Marino descobriran a Burjassot l’assassí de Muerto en el acto de la companyia Ornitorincs i protagonitzada per Diego Braguinsky, Josep Manel Casany, María Zamora i Olga Utiel, i dirigida per Jaime Pujol. Les entrades de l’espectacle poden adquirir-se, a un preu de 6€, en Instant Ticket i en la Casa de Cultura de Burjassot.

El divendres 28 de novembre, a les 22:30h, la companyia valenciana Ornitorincs aterrarà en el Tívoli on presentarà “Muerto en el acto”, una comèdia teatral protagonitzada per Diego Braguinsky, Josep Manel Casany, María Zamora i Olga Utiel i dirigida por Jaime Pujol. Les entrades poden adquirir-se, a un preu de 6€, en Instant Ticket i en la Casa de Cultura de Burjassot. El dia de la representació podran adquirir-se en el Centre Cultural Tívoli.

La programació teatral del mes la tancarà en el Tívoli Martina i el bosc de paper, de l’Horta Teatre el diumenge 30 de novembre a les 18 hores. Aquest espectacle, en valencià, contarà al públic assistent la història de Martina, una xiqueta de paper que viu en una casa de cartró i que un dia, després de trobar una papallona s’endinsarà en el bosc, on es trobarà amb uns companys molt especials: un elefant poregós, una girafa presumida i molts més amics, que li ajudaran a tornar a casa. Les entrades per a aquest espectacle, amb un preu de 6€, poden adquirir-se en la Casa de Cultura i a través d’Instant Ticket.